Document ID: 32008D0444

РЕШЕНИЕ НА КОМИСИЯТА
от 5 юни 2008 година
относно финансовото участие на Общността в спешните мерки за борба с болестта син език в Германия през 2007 година
(нотифицирано под номер C(2008) 2363)
(само текстът на немски език е автентичен)
(2008/444/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2000/75/ЕО на Съвета от 20 ноември 2000 г. за определяне на условията за борба и ликвидиране на болестта син език (1), и по-специално член 9, параграф 2 от нея,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (2), и по-специално член 3, параграфи 3 и 5 от него,
като има предвид, че:
(1)
С Решение 90/424/ЕИО бяха определени процедурите за финансовото участие на Общността в изпълнението на конкретни ветеринарни мерки, включително спешни мерки. С цел да се подпомогне възможно най-бързото ликвидиране на болестта син език, държавите-членки ползват финансово участие, за да посрещнат разходите по някои мерки за борба с огнищата на болестта син език.
(2)
В член 3, параграф 5 от Решение 90/424/ЕИО са определени правила за частта от направените от дадена държава-членка разходи, която може да бъде покрита от финансовото участие от страна на Общността.
(3)
Изплащането на финансовото участие на Общността в спешните мерки за борба с болестта син език зависи от изпълнението на условията, определени в Регламент (ЕО) № 349/2005 на Комисията от 28 февруари 2005 г. за определяне на правила за финансиране от страна на Общността на спешните мерки и на борбата с някои болести по животните съгласно Решение 90/424/ЕИО на Съвета (3). Посоченият регламент се прилага към финансовото участие, което Общността отпуска на държавите-членки за определените в регламента приемливи разходи, направени при вземането на мерки за ликвидиране на някои болести в ситуациите, предвидени в член 3, параграф 1 от Решение 90/424/ЕИО.
(4)
Огнище на болестта син език възникна в Германия през 2007 г. Появата на болестта представлява сериозен риск за добитъка в Общността.
(5)
Съответно Германия взе необходимите спешни мерки, за да предотврати разпространението на болестта син език.
(6)
На 28 ноември 2007 г. Германия предостави финансовата информация, необходима за отпускане на финансова подкрепа от Общността в съответствие с член 6 от Регламент (ЕО) № 349/2005.
(7)
Германия е изпълнила техническите и административните си задължения, както е определено в член 3 от Решение 90/424/ЕИО и в член 6 от Регламент (ЕО) № 349/2005.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Финансово участие на Общността за Германия
На Германия може да се предостави финансово участие от Общността в направените от тази държава-членка разходи при предприемане на посочените в член 3, параграф 2 от Решение 90/424/ЕИО мерки за борба с болестта син език през 2007 г.
Член 2
Ред на плащане
Първият транш от 950 000 EUR се изплаща като част от финансовото участие на Общността, предвидено в член 1.
Член 3
Адресат
Адресат на настоящото решение е Федерална република Германия.
Съставено в Брюксел на 5 юни 2008 година.

Labels: 19
5
0
6
18